SK Úradný vestník Európskej únie C 67/16

Oznámenie o začatí čiastočného predbežného preskúmania vyrovnávacích opatrení uplatniteľných na dovoz niektorých mikroelektronických obvodov známych ako DRAM (dynamické pamäte s priamym prístupom) s pôvodom v Kórejskej republike

(2006/C 67/05)

Komisia z vlastnej iniciatívy rozhodla o začatí čiastočného predbežného preskúmania podľa článku 19 nariadenia Rady (ES) č. 2026/97 o ochrane pred subvencovanými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“). Preskúmanie je rozsahovo obmedzené na preverenie subvencovania, pokiaľ ide o spoločnosť Hynix Semiconductor Inc.

1. Výrobok, ktorý je predmetom preskúmania

Výrobkom, ktorý je predmetom preskúmania, sú niektoré elektronické integrované obvody známe ako dynamické pamäte s priamym prístupom (DRAM) vyrobené s využitím rôznych druhov technológie vytvárania polovodičovej štruktúry na základe oxidov kovov (MOS) vrátane doplnkových typov MOS (CMOS), všetkých typov, hustôt, druhov, rýchlostí prístupu, konfigurácií, balení alebo rámov, atď., s pôvodom v Kórejskej republike (ďalej len „príslušný výrobok“). DRAM definované v predchádzajúcom odseku majú túto formu:

— doštičky DRAM zahrnuté do kódu KN ex 8542 21 01 (kódu TARIC 8542210110),

— čipy (formy) DRAM zahrnuté do kódu KN ex 8542 21 05 (kódu TARIC 8542210510),

— zabudované DRAM zahrnuté do kódov KN 8542 21 11, 8542 21 13, 8542 21 15 a 8542 21 17,

— multikombinované formy DRAM (pamäťové moduly, pamäťové karty alebo niektoré iné druhy súhrnnej formy) zahrnuté do kódov KN ex 8473 30 10 (kód TARIC 8473301010), ex 8473 50 10 (kód TARIC 8473501010) a ex 8548 90 10 (kód TARIC 8548901010),

— čipy a/alebo zabudované DRAM zahrnuté do multikombinovaných foriem DRAM, ak multikombinované formy DRAM majú pôvod v iných krajinách ako Kórejská republika, zahrnuté do kódov KN ex 8473 30 10 (kód TARIC 8473301010), ex 8473 50 10 (kód TARIC 8473501010) a ex 8548 90 10 (kód TARIC 8548901010).

Tieto kódy KN sa uvádzajú iba pre informáciu.

2. Existujúce opatrenia

Opatrením, ktoré sa v súčasnosti uplatňuje na dovoz DRAM spoločnosti Hynix Semiconductor Inc., je vyrovnávacie clo uložené nariadením Rady (ES) č. 1480/2003 (2) na dovoz DRAM s pôvodom v Kórejskej republike, zmeneným a doplneným nariadením Rady (ES) č. 2116/2005 (3).

3. Dôvody na preskúmanie

Komisia od spoločnosti Hynix Semiconductor Inc. dostala informáciu, v ktorej spoločnosť tvrdila, že účinky všetkých subvencií, o ktorých sa v prešetrovaní, ktoré viedlo k uloženiu opatrení nariadením (ES) č. 1480/2003, zistilo, že podliehajú vyrovnávacím opatreniam, už nepretrvávajú.

Na druhej strane Komisia dostala informáciu od výrobcov v Spoločenstve, spoločností Infineon Technologies AG a Micron Europe Ltd, v ktorej tvrdili, že úroveň existujúceho opatrenia na dovoz výrobku spoločnosti Hynix Semiconductor Inc., ktorý je predmetom preskúmania, už nie je dostatočná na zabránenie subvencovaniu, ktoré spôsobuje ujmu. Tvrdia, že výška subvencií presiahla úroveň 34,8 %, ktorá sa v súčasnosti uplatňuje na dovoz DRAM vyrobených spoločnosťou Hynix Semiconductor Inc. Tvrdia tiež, že Hynix Semiconductor Inc. využíva niekoľko nových subvencií udelených vládou Kórejskej republiky po pôvodnom období prešetrovania (2001). Tieto údajné subvencie predstavujú refinancovanie dlhu, swap s výmenou dlhu za akcie, zmeny v podmienkach platby úrokov, úvery od bánk, ktoré vlastní alebo kontroluje vláda, na financovanie prenosov aktív, plán znižovania hodnoty kapitálu, plán výkupu za hotovosť (cash-buyout plan), terminované úvery a zmluva o revolvingovom úvere. Tieto subvencie sú údajne pokračovaním trendu subvencií, ktoré podliehajú vyrovnávacím opatreniam, udelených vládou Kórejskej republiky spoločnosti Hynix Semiconductor Inc. spôsobujúcich ujmu, a preto sa zdá, že existujúce opatrenie nie je, alebo už nie je, dostatočné na to, aby sa im zabránilo.

Tvrdí sa, že uvedené schémy sú subvenciami, keďže zahŕňajú finančný príspevok vlády Kórejskej republiky a poskytujú výhody spoločnosti Hynix Semiconductor Inc. Údajne sú obmedzené len na spoločnosť Hynix Semiconductor Inc., a preto sú špecifické a podliehajú vyrovnávacím opatreniam. Nakoniec sa tvrdí, že platné opatrenie už nie je dostatočné na zabránenie týmto subvenciám, ktoré podliehajú vyrovnávacím opatreniam.

Vzhľadom na uvedené sa Komisia nazdáva, že pokiaľ ide o subvencovanie spoločnosti Hynix Semiconductor Inc., existujú dostatočné prima facie dôkazy, že okolnosti v súvislosti so subvencovaním sa podstatne zmenili, a preto by sa platné opatrenie malo preskúmať.

4. Postup

Komisia po porade s poradným výborom stanovila, že existuje dostatočný dôkaz na odôvodnené začatie čiastočného predbežného preskúmania a začína týmto preskúmanie v súlade s článkom 19 základného nariadenia.

Ak sa zistí, že platné opatrenie na dovoz DRAM vyrobených spoločnosťou Hynix Semiconductor Inc. by sa malo zmeniť a doplniť, preskúma sa aj rozsah, v akom je potrebné zmeniť a doplniť sadzbu cla uplatniteľnú na dovoz vyrobený všetkými ostatnými spoločnosťami stanovenú v článku 1 ods. 2 nariadenia (ES) č. 1480/2003.

a) Dotazníky

Komisia pošle spoločnosti Hynix Semiconductor Inc., kórejským úradom a akýmkoľvek známym príslušným finančným inštitúciám dotazníky, s cieľom získať informácie, ktoré považuje za potrebné pri prešetrovaní. Komisia by mala tieto informácie spolu s podpornými dôkazmi dostať v lehote stanovenej v bode 5 písm. a) tohto oznámenia.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v bode 5 písm. a) tohto oznámenia.

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v ods. 5 písm. b) tohto oznámenia.

5. Lehoty

a) Pre strany, ktoré sa chcú prihlásiť, aby predložili vyplnené dotazníky a akékoľvek iné informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnené dotazníky alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytli ako dôverné, sa označujú ako „Limited (4)“ a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter s označením „For inspection by interested parties“.

Adresa Komisie na účely korešpondencie:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

7. Nespolupráca

V prípadoch, ak ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, môžu sa v súlade s článkom 28 základného nariadenia vypracovať dočasné alebo konečné zistenia, či už pozitívne alebo negatívne, na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť dostupné skutočnosti. Ak niektorá zainteresovaná strana nespolupracuje alebo spolupracuje iba čiastočne a zistenia sú preto podľa článku 28 základného nariadenia založené na dostupných skutočnostiach, môže byť výsledok pre túto stranu menej priaznivý než v prípade, keby bola spolupracovala.

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. EÚ L 212, 22.8.2003, s. 1.

(3) Ú. v. EÚ L 340, 23.12.2005, s. 7.

(4) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 29 nariadenia Rady (ES) č. 2026/97 (Ú. v. ES L 288, 21.10.1997, s. 1) a článku 12 dohody WTO o dotáciách a vyrovnávacích opatreniach.